Jeg besvarer dit spørgsmål i to dele. Den første vedrører den del af din formue, som ikke er pensioner og forsikringer, den anden vedrører dine pensioner og forsikringer. I forhold til den del af din formue, som ikke er pensioner og forsikringer, vil dine forældre være dine legale arvinger. Det vil sige, at de er dine arvinger i henhold til arveloven, når du hverken har ægtefælle eller børn. Hvis din far er død, vil din bror (og eventuelle andre søskende) arve din fars halvdel af din formue. Hvis du ønsker at ændre dette, skal du oprette et testamente, hvor du begunstiger din nevø og niece. Du kan i testamentet bestemme over hele formuen, fordi dine forældre og søskende ikke er tvangsarvinger. Du kan derfor bestemme, at din nevø og niece skal have hele arven efter dig. Pension og forsikring I forhold til dine pensioner og forsikringer vil jeg anbefale dig at kontakte dit pensionsselskab. De fleste pensioner bliver udbetalt til den afdødes nærmeste pårørende. Hvis det er tilfældet for dine pensioner, vil de blive udbetalt til arvingerne i et testamente, når du ikke har ægtefælle, samlever eller livsarvinger. Det vil altså være din nevø og niece, hvis du opretter testamente til fordel for dem. Hvis du ikke opretter testamente, vil dine pensioner blive udbetalt til dine arvinger efter arveloven, hvilken er dine forældre og eventuelt søskende, hvis din far er død. På de fleste pensionsordninger er det også muligt at indsætte en begunstiget, så pensionen ikke udbetales til nærmeste pårørende, men direkte til den eller dem, du har valgt. Du vil derfor formentlig kunne indsætte din nevø og niece som begunstiget på dine pensioner. Dermed udbetales pensionerne til din nevø og niece, uanset om du opretter et testamente, og uanset hvad du skriver i dit testamente. Jeg vil anbefale dig at kontakte en advokat for at få hjælp til at oprette testamentet.